Efter anden etape af Post Danmark Rundt sidder bakketrøjen stadig på Morten Høberg fra Team Concordia.

2. etape af Post Danmark Rundt blev endnu en god etape for Team Concordia Forsinkring Himmerland. Dagen var præget af regn og kraftig sidevind. Blæsten gik frisk over Limfjordens vande, da rytterne startede fra Løgstør kl. 11.20. Efter to kilometer i stærk sidevind stak en dansk trio af, hvor Nikola Aistrup fra Team Concordia Forsikring Himmerland også sad. Først ved 158 kilometer blev de tre hentet ind. Etapen sluttede i Aarhus med en massespurt med flere stjerneryttere i hovedrollerne. André Greipel fra Lotto-Belisol vandt dagens etape foran Michael van Stayen fra Topsport Vlaanderen-Mercator. Den tyske sprinterkonge har nu vundet løbets to første etaper og kører derfor også i Post Danmarks gule førertrøje på 3.etape Det er fortsat rytteren Morten Høberg fra Team Concordia Forsikring Himmerland, der fører Nets bakkekonkurrence. Også holdkameraten Nicolai Ejstrup ligger i toppen af bakkekonkurrencen. Han ligger nu nummer to lige efter Høberg, og pointmæssigt er de to nordjyder så meget foran, at Team Concordia er sikre på at beholde bakketrøjen til søndag. Fredag er Silkeborg startby for 3. etape af Post Danmark Rundt, der er løbets kongeetape med mål i Vejle.